Ο φίλος μου ο Λευτεράκης (ταινία)

Πλοκή

Ο Θεόδωρος "Θοδωράκης" Βλάσσης (Ντίνος Ηλιόπουλος) είναι ευκατάστατος πολιτικός μηχανικός παντρεμένος με τη Φωφώ (Μάρω Κοντού). Ένα βράδυ ενώ περιμένουν καλεσμένους, χτυπάει το κουδούνι και μια υπάλληλος γουναράδικου φέρνει μια ακριβή γούνα, την οποία έχει παραγγείλει ο Θοδωράκης για την ερωμένη του αλλά λέει ψέματα στη γυναίκα του οτι ειναι για τον Λευτεράκη. Στη συνέχεια το ζευγάρι των φίλων τους, ο Θανάσης (Γιώργος Κωνσταντίνου) και η Ελένη (Καίτη Πάνου) έρχονται.
Ο Θοδωράκης αποκαλύπτει στον φίλο του Θανάση ότι έχει δημιουργήσει έναν φανταστικό παιδικό του φίλο, το Λευτεράκη, που δήθεν μένει στην Πάτρα, ώστε να δικαιολογεί τις απουσίες του όταν συναντά την ερωμένη του. Αν και η Φωφώ φαίνεται γενικά να δυσανασχετεί για την μόνιμη δικαιολογία του αυτή, δεν φαίνεται να γνωρίζει όλη την αλήθεια. Ο Θοδωράκης ανησυχεί ότι η γυναίκα του παρόλο που πιστεύει ότι υπάρχει Λευτεράκης, υπάρχει κίνδυνος να καταλάβει την αλήθεια. Για να διασκεδάσει τις αμφιβολίες της πείθει το Θανάση να έρθει μαζί του σε ένα ταξίδι και να ισχυριστεί ότι γνώρισε το Λευτεράκη, έτσι ώστε να ισχυροποιηθεί το ψέμα. Το ίδιο βράδυ όμως καταφτάνει στο σπίτι τους ένας άντρας που ισχυρίζεται ότι είναι ο Λευτεράκης (Κώστας Βουτσάς) και φαίνεται να γνωρίζει με λεπτομέρειες όλα όσα εχει πει ανα καιρούς στη γυναίκα του για τον Λευτεράκη ο Θοδωράκης, ο οποίος αρχίζει να τα χάνει, τα χάνει όμως και ο Θανάσης, καθόσον γνωρίζει ότι Λευτεράκης δεν υπάρχει.
Ο Θοδωράκης περνάει ένα πολύ ανήσυχο βράδυ καθώς είναι τρομοκρατημένος. Την επόμενη μέρα η Φωφώ τον πετυχαίνει να μιλάει στο τηλέφωνο με την ερωμένη του και να κανονίζουν να επιστρέψει τη γούνα, παριστάνοντας όμως στη γυναίκα του ότι έχει επαγγελματικό τηλεφώνημα. Η Φωφώ έχει επίγνωση της κατάστασης αλλά παριστάνει ότι τον πιστεύει. Στη συζήτηση που ακολουθεί μετά το τηλεφώνημα, τού ρίχνει περαιτέρω στάχτη στα μάτια λέγοντάς του ότι ο "Λευτεράκης" τής επιβεβαίωσε όλες τις "δικαιολογίες" του Θοδωράκη με προφανή στόχο να τον τρελάνει και να μην καταλάβει την αλήθεια: ότι ο "Λευτεράκης" δεν είναι άλλος από έναν ξάδερφο της φίλης της Ισμήνης που έμαθε για την "μηχανή" του Θόδωρου και της τα είπε χαρτί και καλαμάρι.
Στο μεταξύ το θέατρο συνεχίζεται και ο Θοδωράκης βρίσκει την ευκαιρία να ξεμοναχιάσει τον "Λευτεράκη" στον κήπο του σπιτιού και εξοργίζεται τόσο που παίρνει πέτρα να του κοπανίσει το κεφάλι. Το συμβάν διακόπτει η Φωφώ, αλλά όταν αυτή φεύγει ο Θοδωράκης ζητάει από τον Λευτεράκη να του δείξει την ταυτότητά του. Πριν προλάβει να του τη δείξει, τους διακόπτει η υπάλληλος της μπουτίκ και ζητάει πίσω τη γούνα, αλλά τελικά την παίρνει ο "Λευτεράκης" καθόσον υποτίθεται ότι προοριζόταν για τη γυναίκα του, Λίτσα.
Στο μεταξύ φτάνουν η Ελένη με το Θανάση και η Φωφώ αποκαλύπτει στην Ελένη το πώς έμαθε την αλήθεια για τη "μηχανή" του άντρα της ενώ παράλληλα της λέει ότι έχει σκοπό να χωρίσει. Ο Θοδωράκης αρχίζει να έχει συμπτώματα ψυχασθένειας ενώ η Ελένη πείθει τον Θανάση ότι ο Λευτεράκης είναι υπαρκτό πρόσωπο. Στο σπίτι φτάνει και η Ισμήνη για να αποτελειώσουν τον Θοδωράκη που καταλήγει σε νευρολογική κλινική! Εκεί μετά από μία σύντομη "εξέτασή " του από έναν τρελό , λέει την ιστορία του στο γιατρό ο οποίος διαγνώνει ψύχωση και του κάνει μία ένεση για να καλμάρει.
Την επόμενη μέρα η Φωφώ ετοιμάζει βαλίτσες ενώ Ελένη και "Λευτεράκης" (που στην πραγματικότητα λέγεται Μπάμπης Ντάβος) προσπαθούν να τη μεταπείσουν. Ο γιατρός έρχεται, τον εξετάζει και επιβεβαιώνει τη διάγνωσή του, ενώ συστήνει να μη του πηγαίνουν κόντρα. Στο μεταξύ η Φωφώ αποκαλύπτει στην Ελένη ότι είναι έγκυος. Ο Θοδωράκης "πιάνει" τον "Λευτεράκη" να συστήνεται ως "Θοδωράκης" στο τηλεφωνο και αυτό γίνεται αφορμή να αποκαλυφθεί η αλήθεια. Η Ελένη λέει στον Θοδωράκη για την εγκυμοσύνη της Φωφώς και εκείνος που πάντα ήθελε ένα παιδί αποφασίζει να αλλάξει. Η ταινία τελειώνει με τον Θοδωράκη να πείθει τη Φωφώ ότι έχει μετανοιώσει, χωρίζει με την ερωμένη του και της αποκαλύπτει ότι γνωρίζει για την εγκυμοσύνη. Όλα τακτοποιούνται, εκτός από το Θανάση που ακόμα νομίζει ότι ο Θοδωράκης είναι τρελός και του κάνει το χατίρι να πάρει τον (ανύπαρκτο) γιό του βόλτα από το χέρι, ενώ όλοι οι άλλοι τον παρακολουθούν σκασμένοι στα γέλια.

Πρόσληψη

Το έργο παρουσιάστηκε με τον ίδιο τίτλο & στο θέατρο κατά το 2010 από τον Μιχάλη Ρέππα.